**Z Á P I S**

**z pracovného stretnutia zástupcov**

**Slovenské združenie výrobcov piva a sladu**

**a**

**Združenie pestovateľov obilnín**

**v Bratislave, 24.júla 2020**

Účastníci:

* Za SZVPS: Mgr. Jana Shepperd, M. A., prezidentka,

Ing. Tomáš Ševčík, vice-prezident, (Heineken Slovensko Sladovne, a.s.)

Mgr. Peter Majka, Lycos - Trnavské sladovne, spol. s r.o.

* za ZPO: Ing. Peter Marko, predseda,

Ing. Igor Jakubička, podpredseda,

Ing. Vladimíra Debnárová, tajomníčka.

Program:

1. výkup jačmeňa ozimného a jarného v sezóne 2019/2020
2. budúcnosť spolupráce pestovateľov a spracovateľov jačmeňa na Slovensku.

Rokovanie:

1. **Mgr. Shepperd** privítala zástupcov, poďakovala za iniciatívu a oznámila, že združenie nemôže riešiť ceny výkupu, pretože ide o obchodné vzťahy jednotlivých strán. Predložila spracované štatistické údaje o osiatych výmerách a odhadovanej produkcii jačmeňa na Slovensku v hospodárskom roku 2020/21, ako aj množstvá jednotlivých druhov jačmeňa vykupovaného sladovňami.
2. **Ing. Debnárová** stručne vysvetlila dôvod, prečo ZPO vyvolalo rokovanie so zástupcami spracovateľov jačmeňa. Na Slovensku vznikol problém u pestovateľov obilnín, ktorí nemajú odbyt jačmeňa ozimného na sladovnícke účely. Klesli ceny výkupu, čo môže spôsobiť pokles produkcie jačmeňa v budúcom roku.

Keď koncom roku 2018 došlo k ostatnému rokovaniu zástupcov SZVPS a ZPO, Predstavenstvo ZPO navrhovalo spracovateľom sladu zvážiť a prijať čo najskôr systémové opatrenia pre obojstranne výhodné obchodné vzťahy a motiváciu pestovateľov obilnín, o.i. uzatvárať zmluvy pred založením úrody, so stabilnou nákupnou cenou a na dlhšie obdobie.

1. **Ing. Ševčík** komentoval štatistické údaje, ktoré naznačujú trend zvyšovania pestovateľských výmer jačmeňa ozimného (SR 2020: 50 654 ha) na úkor jačmeňa jarného (SR 2020:82 231 ha). Plochy sladovníckeho jačmeňa dlhodobo klesajú. Pritom sladovne na Slovensku vlani dosiahli historicky najvyššiu výrobu sladu (295 tis. ton), ale museli pristúpiť k dovozom jačmeňa s požadovanými špecifikáciami kvality. Dopyt po slade udávajú pivovary, a tak je aktuálny pomer jarného k ozimnému jačmeňu 75:25 percent.

V žatve 2020 sa ukazuje vysoká nadprodukcia jačmeňa ozimného, ale sladovne nemajú kapacity ho odkúpiť, keďže by ho neuplatnili v pivovaroch. Zber jačmeňa jarného ešte stále prebieha. Predpokladajú dovozy sladovníckeho jačmeňa (z HU, CZ, AT). Pre zabezpečenie produkcie sladu zazmluvňujú v SR min. 50% produkcie jačmeňa s fixnými cenami. (V tomto roku Heineken uzavrel zmluvy o 9 tis. ton ozimného jačmeňa viac ako vlani.) Odberatelia však nevyužívajú viacročné kontrakty, o zmluvných cenách sa rokuje na ročnej báze.

V roku 2020 by mali sladovne na Slovensku vykúpiť 259 600 t jačmeňa jarného a 82 200 t j.ozimného. V roku 2021 je plán vykúpiť 264 800 t jačmeňa jarného a 81 300 t jačmeňa oz. ŠÚ SR odhaduje v roku 2020 produkciu j.jarného 348 267 t, j.ozimného 257 667 t. Priemerná úroda jačmeňa celkom by mala dosiahnuť 4,56 t/ha.

Koronakríza spôsobila pokles spotreby piva (najmä segment HoReCa), predovšetkým v západných krajinách, a tým aj dopyt pivovarov po slade. Mnohé komerčné sladovne sa zúčastňujú tendrov, čo znižuje ceny sladu a sladovne musia čakať na cenotvorbu pivovarov. O podnikateľské riziko sa musíme spoločne podeliť.

1. **Ing. Marko** vysvetlil, že aj pestovatelia nesú hlavné riziká, predovšetkým počasie. Je to totiž jedna z premenných, ktorá ovplyvňuje objemovú hmotnosť, podiely, proteíny a kvalitatívne parametre a to, koľko jačmeňa bude spĺňať požiadavky sladovníkov a aké množstvo bude kŕmnej kvality. No ak v tomto roku vyjde od spracovateľov signál, že budú vykupovať jačmeň za napr. 115 €/t, je pravdepodobné, že pre nasledujúci rok pestovatelia nezasejú ani toľko výmery jačmeňa, ako v tomto roku. Pre vyššie výmery jačmeňa sladovníckeho chýba našim pestovateľom dostatočná motivácia. Toto by nemali podceňovať ani domáci spracovatelia. Podpora a rozvoj živočíšnej výroby s následnými spracovateľskými kapacitami na Slovensku významne ovplyvní dopyt a cenu kŕmneho jačmeňa ale aj ostatných pestovaných plodín.
2. **Ing. Majka** doplnil, že už čoskoro zverejnia výsledky pokusov s osevom jarného jačmeňa na jeseň, ktoré doteraz vyšli pozitívne, aj s vyššou úrodou, aj s lepšou, stabilnejšou kvalitou. A taktiež poskytujú každoročne pestovateľom informácie – výber odporúčaných odrôd jačmeňa sladovníckeho pre výkup. Pre ozimný jačmeň však majú sladovne svoje limity, potreba je za ostatné 3 roky konštantná. S dlhodobými obchodnými zmluvami nemajú dobré skúsenosti. V septembri zverejňujú indikatívne ceny, vo februári zmluvné ceny jačmeňa. Obmedzenia kvôli COVID-19 prišli v jarných mesiacoch t.r., ťažko odhadnúť odbyt piva, výroba sa spomalila. Avšak výroba sladu pokračovala a slad sa naakumuloval v skladoch, čo nie je výhodná situácia pre obchodné rokovania sladovní. Nožnice medzi jarným a ozimným jačmeňom sú priveľmi otvorené.
3. **Ing. Jakubička** objasnil situáciu pestovateľov. ZPO neobhajuje tých pestovateľov, ktorí sa rozhodli vysiať ozimný jačmeň bez vopred zazmluvneného odbytu a bez toho, aby vopred komunikovali o predaji. Nemôžu si potom klásť podmienky. Chápe však, že kvôli ekonomike ozimného jačmeňa, ktorý dá vyššiu úrodu ako jarný a predá sa za pomerne dobrú cenu, ho uprednostnia pred jarným jačmeňom. Musíme však hľadať alternatívy – iné oziminy, napr. sa ponúka durumka. Mnohí pestovatelia sa začínajú preorientovávať na ozimnú pšenicu tvrdú (durumku), ktorá by mohla mať v budúcom roku odbyt s lepšou cenou. Pre stabilizáciu výmer by bolo žiadúce, aby pestovatelia poznali ceny odbytu pred zakladaním úrody budúceho roku (t.j. v auguste). Dlhodobejšie zmluvy by mali byť, aj vzhľadom na súčasnú nestabilnú situáciu, predmetom rokovaní v najbližšom období.

**Požiadal však prítomných zástupcov výrobcov piva a sladu na Slovensku, aby vykúpili najskôr všetok sladovnícky jačmeň zo Slovenska za čo najférovejšie ceny.**

1. **Ing. Ševčík** vyjadril záujem o pracovné stretnutia so zástupcami ZPO aspoň dvakrát ročne a vyzval ZPO na vytvorenie tlaku na MPRV SR pre oživenie živočíšnej výroby na Slovensku, ktorá jediná môže spotrebovať jačmeň v kŕmnej kvalite, čo by pomohlo aj k vyšším výmerám sladovníckeho jačmeňa u nás. Priestor na rast produkcie tu je. V budúcom roku by privítali max.30-35 000 ha jačmeňa ozimného sladovníckeho a min.100 000 ha jačmeňa jarného sladovníckeho. Pre pestovateľov organizujú konferencie, dni poľa sladovníckeho jačmeňa a radi poradia pre pestovanie sladovníckeho jačmeňa.

Závery a úlohy:

1. Tajomníčka ZPO spracuje zápis zo stretnutia a poskytne ho všetkým zúčastneným.
Zodpovedná: Ing. V. Debnárová T: 28.7.2020
2. ZPO poskytne informácie zo stretnutia svojim členom prostredníctvom [www.obilninari.sk](http://www.obilninari.sk)

Zodpovedná: Ing. V. Debnárová T: 31.7.2020

1. SZVPS a ZPO vyvinú úsilie o vyššiu podporu živočíšnej výroby na Slovensku, predovšetkým pre odbyt kŕmnych obilnín
2. SZVPS a ZPO sa dohodli na pravidelných pracovných stretnutiach po polroku (XI. 2020)
3. SZVPS a ZPO sprostredkujú svojim členom a pestovateľom čo najviac informácií pre správne a efektívne pestovanie sladovníckeho jačmeňa a zvyšovanie výmer jarného jačmeňa

Zapísala: Ing. V. Debnárová, tajomník ZPO, 3.8.2020.